# Acer tataricum

L'auró de Tatària (Acer tataricum) és una espècie d'arbre de la família de les sapindàcies, originària del centre i sud-est d'Europa i sud-oest d'Àsia, des de l'est d'Àustria i Turquia fins a l'est de Rússia i Japó. Aquesta espècie rep el seu nom pel pobles tàtars del sud de Rússia.

## Descripció

És un arbust o petit arbre caducifoli que creix fins als 4-12 m d'alçada, amb un tronc curt de fins a 20-50 cm de diàmetre i branques primes. L'escorça és prima, bruna clara, i suau al principi però després a les plantes velles s'esberla superficialment. Les fulles són oposades i simples de forma ovada, de 4,5-10 cm de longitud i 3-7 cm d'ample, sense lòbuls o amb tres o cinc lòbuls petits, i verd per sobre; la vora de la fulla està dentada irregularment; el pecíol de la fulla és prim, sovint tintat de rosa, de 2-5 cm de llarg.
Les flors són d'un color verd blanquinós, de 5-8 mm de diàmetre, produïdes en forma de panícules que s'expandeixen a la primavera quan les fulles s'obren. El fruit és una disàmara rogenca, d'uns 10-12 mm de longitud amb una ala de 2-3 cm. Madura a la fi de l'estiu o començament de la tardor.
Està emparentat amb l'espècie Acer ginnala del nord-est d'Àsia que alguns botànics tracten com una subespècie (Acer tataricum subsp. ginnala). Difereixen marcadament en les fulles profundament lobades i brillants de l'A. ginnala, en comparació amb les fulles no lobades, o amb lòbuls poc marcats, de l'espècie A. tataricum.

## Usos

Aquesta espècie és cultivada ocasionalment com a planta ornamental als jardins d'Europa i Amèrica del Nord. A Rússia és valuosa com a tallavent dels camps. Es naturalitza localment a l'est d'Amèrica del Nord.

## Taxonomia

Acer tataricum va ser descrita per Carl von Linné i publicada a Species Plantarum 2: 1054, l'any 1753.
* Acer: nom genèric procedent del llatí ǎcěr, -ĕris = (afilat), en referència a les puntes característiques de les fulles o a la duresa de la fusta que, suposadament, s'utilitzaria per a fabricar llances. Ja va ser citat per Plini el Vell, a la Naturalis Historia quan descriu unes espècies d'aurons.
* tataricum: epítet geogràfic que fa referència a la regió de Tatària.

### Sinonímia

* Acer cordifolium Moench
* Acer tataricum f. acutipterum Jovan.-Dunj.
* Acer tataricum f. crispatum (Pax) Schwer.
* Acer tataricum var. crispatum Pax
* Acer tataricum f. crispum Jovan.-Dunj.
* Acer tataricum f. cruciatum Jovan.-Dunj.
* Acer tataricum var. hebecarpum Schwer.
* Acer tataricum var. incumbens Pax
* Acer tataricum f. incumbens (Pax) Jovan.-Dunj.
* Acer tataricum f. latialatum Jovan.-Dunj.
* Acer tataricum f. nanum Dippel
* Acer tataricum f. oblongifolium Racib.
* Acer tataricum f. orbiculatum Schwer.
* Acer tataricum f. platypterum Jovan.-Dunj.
* Acer tataricum f. rotundifolium Racib.
* Acer tataricum f. rubrum Schwer.
* Acer tataricum var. slendzinskii Racib.
* Acer tataricum var. torminaloides Pax
* Acer tataricum subsp. torminaloides (Pax) A.E.Murray
* Acer tataricum f. torminaloides (Pax) Schwer.
* Euacer tataricum (L.) Opiz

## Referències

* ↑ Argimon de Vilardaga, Xavier «Auró de Tatària». Biblioteca del Campus del Baix Llobregat. Universitat Politècnica de Catalunya, 01-06-1999.
* ↑ Aguilar Carrasco, Mª José. «Maple trees o aurons: l'emblema arbori de Canadà». Espòres. Universitat de València – Jardí botànic, 12-10-2018. [Consulta: 2 setembre 2023].
* 1 2 3 Rushforth, K. (1999). Trees of Britain and Europe. Collins ISBN 0-00-220013-9
* 1 2 Ecosystema: Acer tataricum (en rus; Traducció google)
* ↑ «Acer tataricum L. tatarian maple» (en anglès). Plants. United States Department of Agriculture (USDA) Natural Resources Conservation Service. [Consulta: 2 setembre 2023].
* ↑ Acer tataricum a Trópicos
* ↑ Plini el Vell. Naturalis Historia (en llatí). llibre xvi [Consulta: 2 setembre 2023].
* ↑ «Acer tataricum a The Plant List» (en anglès). [Consulta: 7 juliol 2017].

## Bibliografia

* Bailey, L. H.. Hortus Third: A Concise Dictionary of Plants Cultivated in the United States and Canada (en anglès). Nova York: Wiley, 1976. ISBN 978-0-02-505470-7.